ФIым телажьэхэр
Щхьэлыкъуэ дэт курыт еджапIэ №3-м щекIуэкIащ къыдэкIуэтей щIэблэм гъэсэныгъэ тэмэм яхэлъхьэным теухуа семинар.
Абы и лэжьыгъэм хэтащ Шэджэм районым ит курыт школхэм я унафэщIхэм гъэсэныгъэ лэжьыгъэмкIэ я къуэдзэхэр, егъэджэныгъэмкIэ район управленэм и IэщIагъэлIхэр.
ЦIыхур фIыуэ лъагъуным, зэныбжьэгъугъэмрэ мамырыгъэмрэ егъэфIэкIуэным, гущIэгъум, гулъытэм тегъэщIауэ зэхаубла мы Iуэхум ипкъ иткIэ ягъэлъэгъуащ «ЦIыхугъэ зыхэвгъэлъ», «Жьы хъуахэм гулъытэ яхуэфщI», «Си Къэбэрдей-Балъкъэр» фIэщыгъэхэм щIэт сыхьэт зэIухахэр.
Семинарым хэтхэм къызэралъытамкIэ, ахэр купщIафIэу, дерс щхьэпэхэмкIэ гъэнщIауэ екIуэкIащ. Гъэлъэгъуэныгъэхэм я ужькIэ къызэхуэсахэр едэIуащ къызэгъэпэщакIуэхэм «ШколакIуэхэм гъэсэныгъэ ябгъэдэлъхьэн» фIэщыгъэм щIэту ягъэхьэзыра докладхэм.
«Си Къэбэрдей-Балъкъэр» унэтIыныгъэм хэту еджакIуэ цIыкIухэм утыку щагъэлъэгъуащ я творческэ зэфIэкIхэр. Абыхэм удихьэхыу ягъэзэщIащ хэкум, лъахэм теухуа уэрэдхэмрэ лъэпкъ къафэхэмрэ.
ЗэIущIэм кърагъэблэгъахэм мы семинарым мыхьэнэ ин иратащ икIи къызыхуэтыншэу къызэрагъэпэщауэ къалъытащ.
Лъостэн Музэ.
